‘ઘેર ઘેર જો ગાય પળાય તો જ ઘી દૂધ ખવાય’ એ એક સુત્ર તેમને પોતાના મનનમાંથી જડ્યું હતું અને તેનો અમલ પણ તુર્ત જ કર્યો. કોઈ પણ વિચારોનો જાતે અમલ કર્યા પહેલાં તે બીજાને ઉપદેશ આપતા નહિ. કામધંધો બાજુ પર મૂકીને ઘેર ગાય ન બંધાય ત્યાં સુધી અન્ન હરામ કરીને એ ગાય ખરીદવા નીકળ્યા. ઉનાળાના ધોમ ધખતા દિવસોમાં ઉઘાડે માથે ને ઉઘાડે પગે ગામેગામ ફરી અને આઠમે દિવસે ઘેર ગાય બાંધીને જ એમણે અન્ન લીધું. પોતાની રહેવાની સાંકડી જગ્યામાં ગાયને પોતાના બાળક માફક જ રાખી.